b'\n_START_ARTICLE_\nBiserica de lemn din Am\xc4\x83r\xc4\x83\xc8\x99ti\n_START_PARAGRAPH_\nBiserica de lemn din Am\xc4\x83r\xc4\x83\xc8\x99ti se afl\xc4\x83 \xc3\xaen c\xc4\x83tunul S\xc4\x83li\xc8\x99tea din localitatea Am\xc4\x83r\xc4\x83\xc8\x99ti, jude\xc8\x9bul V\xc3\xa2lcea. Biserica a fost ridicat\xc4\x83 \xc3\xaentre anii 1766-67 \xc8\x99i poart\xc4\x83 hramul \xe2\x80\x9eSf\xc3\xa2ntul Nicolae\xe2\x80\x9d. Se distinge prin inscrip\xc8\x9bii, sculpturi decorative, fragmente de pictur\xc4\x83 mural\xc4\x83 interioar\xc4\x83 \xc8\x99i o structur\xc4\x83 bine conservat\xc4\x83, cu datare cert\xc4\x83. Biserica este \xc3\xaenscris\xc4\x83 pe noua list\xc4\x83 a monumentelor istorice, cod LMI VL-II-m-B-09632.\n_START_SECTION_\nIstoric\n_START_PARAGRAPH_\nAnul ridic\xc4\x83rii bisericii a fost \xc3\xaensemnat pe o grind\xc4\x83 din pridvor. Textul scurt, scris \xc3\xaen slova veacului 18, \xc3\xaentr-o grafie chirilic\xc4\x83 caracteristic\xc4\x83 dulgherilor, afirm\xc4\x83: \xe2\x80\x9eC\xc4\x83nd sau f\xc4\x83cut \xc3\xaent\xc3\xa2i leat 7275\xe2\x80\x9d. Anul construc\xc8\x9biei este redat \xc3\xaen era bizantin\xc4\x83, care corespunde anilor 1766-67 ai erei noastre. _NEWLINE_Un moment important din istoria bisericii a fost anul 1802, consemnat \xc3\xaentr-o pisanie ast\xc4\x83zi greu de citit peste intrarea \xc3\xaen naos: \xe2\x80\x9eAceast\xc4\x83 biseric\xc4\x83 ce s\xc4\x83 pr\xc4\x83znuie\xc8\x99te hramul Sf\xc3\xa2ntului Nicolae [la] 1802 s-au f\xc4\x83cutu de Popa Oprea Am\xc4\x83r\xc4\x83scu i diiaconu Ioan, brat ...\xe2\x80\x9d. \xc3\x8en naos re\xc3\xaent\xc3\xa2lnim o inscrip\xc8\x9bie contemporan\xc4\x83, cu urm\xc4\x83torul con\xc8\x9binut: \xe2\x80\x9eunde s\xc4\x83 ci[n]st\xc4\x83\xc8\x99te \xc8\x99i s\xc4\x83 pr\xc4\x83znuia\xc8\x99te hramu sf[\xc3\xa2]ntului \xc8\x99i era[r]ful[u]i Nicolae, bisearica Am\xc4\x83r\xc4\x83\xc8\x99tilor\xe2\x80\x9d. O inscrip\xc8\x9bie pe b\xc3\xa2rna de sub pomelnic consemneaz\xc4\x83 faptele ctitorilor celor noi, care au contribuit la \xc3\xaenzestrarea cu odoare: \xe2\x80\x9e\xc8\x98i sau \xc3\xaenplinit tote odoreale besearici [de] d[u]m[n]e[alor] robi lui D[u]mnez[e]u Oprea er[e]u, Ion er[e]u, Stanciu er[e]u, F\xc4\x83rtatu, Irimia, Vasalie, Matei, Preda, Costadin, Costadin, Radu, Ion, \xc8\x99i al\xc8\x9bi omeni care sau milostivit, M\xc4\x83rin er[e]u, Stanca eri\xc8\x9ba, Nedelco er[e]u, M\xc4\x83rin er[e]u, Dumitra\xc8\x99cu er[e]u, P\xc4\x83tru, Dumitru, Preda, Catrina, Ev[a], M\xc4\x83ria, Desp[in]a, Nedela, Eva, Dumitrana, M\xc4\x83rica, Eva.\xe2\x80\x9d_NEWLINE_\xc3\x8en tind\xc4\x83, spre miaz\xc4\x83noapte, se poate citi o alt\xc4\x83 inscrip\xc8\x9bie \xc3\xaen chirilice: \xe2\x80\x9eal doilea \xc3\xaenoirea 7349 avg[u]st 16\xe2\x80\x9d. Prin plasare, \xc3\xaen partea opus\xc4\x83 celei dint\xc3\xa2i, de la 1766-67, inscrip\xc8\x9bia pare s\xc4\x83 marcheze o renovare semnificativ\xc4\x83 a bisericii \xc3\xaen anul 1841. Despre rostul acestor lucr\xc4\x83ri afl\xc4\x83m mai multe date \xc3\xaen inscrip\xc8\x9biile din altar. La proscomidie, pe pictura mural\xc4\x83 \xc3\xaenc\xc4\x83 p\xc4\x83strat\xc4\x83, se poate citi o parte din ctitori: \xe2\x80\x9eCu celi ce preote s\xc4\x83 pomene\xc8\x99te aceste nume p\xc4\x83c\xc4\x83tos\xc4\x83, Costandin, Ioana, Ion, Stanca, Costandin, Ion, Ion ereu, Stanca erei\xc8\x9ba\xe2\x80\x9d. La pomelnicul de al\xc4\x83turi, de asemenea cuprins \xc3\xaen pictura de pe perete, apar \xc3\xaenscrise urm\xc4\x83toarele: \xe2\x80\x9ePomelnicu tutulor tito[ri]lor [la] biserica Am\xc4\x83r\xc4\x83\xc8\x99ti dupecum s\xc4\x83 ar[a]t\xc4\x83 la vale, 1841: Oaste ereu, B\xc4\x83la\xc8\x99a ere[i]\xc8\x9ba, Matei, Rada, M\xc4\x83rin, Ion, Radu, Ioana, Radu, M\xc4\x83rin, Dr\xc4\x83gici, Costandin, ..., Sanda, Preda, Nedelcu, Stancu, Costandin, Ni\xc8\x9ba, Ilie, Preda, C\xc4\x83trina, Radu, ... Iona, Preda, ... Stancu, ... M\xc4\x83riia ... ereu ...\xe2\x80\x9d. Inscrip\xc8\x9bia dateaz\xc4\x83 pictura mural\xc4\x83 interioar\xc4\x83. Aceasta a fost, desigur, precedat\xc4\x83 de repara\xc8\x9bii la acoperi\xc8\x99 \xc8\x99i la pardoseal\xc4\x83, apoi de cercuial\xc4\x83 \xc8\x99i tencuial\xc4\x83. A\xc8\x99a se explic\xc4\x83 inscrip\xc8\x9bia din acela\xc8\x99i an din pridvor.'